OŠ Bisag, 17. 4. 2015.

Projekt VIDI, SNIMI I ISTRAŽI, MEDIJSKI SE OSNAŽI!

ZAGORKINA NOVINARSKA RADIONICA ZA MALE ZAGORKE I ZAGORCE: INTERVJU

*Svi putovi vode na Dolac! – intervju s gošćom naše novinarske radionice*

(ili *Strani jezici i komunikacija su temelj svega! – intervju s gošćom naše novinarske radionice)*

U našu smo Zagorkinu novinarsku radionicu pozvali mladu diplomiranu novinarku Sofiju Vuradin iz Novog Marofa kako bismo u razgovoru s njom usporedili Zagorkino i današnje vrijeme.

MI: Možete nam, Sofija, reći što znači biti diplomirana novinarka?

*SOFIJA V.: To zapravo znači da sam ja završila studij novinarstva na Fakultetu političkih znanosti u Zagrebu. Na tom se fakultetu mogu izabrati studij novinarstva ili studij politologije, a ja sam izabrala novinarstvo. Meni je novinarstvo u tom periodu života i kroz cijeli period srednje škole bio prvi izbor.*

MI: Što bi naša Zagorka da živi u današnje vrijeme tamo učila, tj. što se sve uči na tom studiju?

*SOFJIA V.: Jako puno se može naučiti. Od statistike pa do povijesti, hrvatski jezik, novinarska stilistika, na koji način pisati, vrste tekstova, oblici izražavanja, etika, ekonomija. Što se tiče širine obrazovanja, Fakultet pruža puno. Puno korisnih stvari za koje u tom trenutku mislite da vam nikad neće trebati, ali sad vidim da mi koriste. Fakultet me oduševio više nego što sam očekivala.*

MI: Što ste radili na praksi, kako je to izgledalo?

*SOFIJA V.: Na praksu smo išli kad smo na 3. godini morali izabrali radio, televiziju, tisak ili odnose s javnošću. Ja sam se odlučila za tisak i odnose s javnošću, a na praksi smo morali ići na Dolac i napraviti vijest: saznati cijene voća i povrća, naći neku anegdotu da ta vijest bude zanimljiva.*

MI: Što sve i gdje sve mogu raditi novinari i novinarke?

*SOFIJA V.: Mogu raditi u tisku, znači za pisane medije, na radiju, na televiziji i u odnosima s javnošću, PR. Ja sam taj posao radila u Varteksu pet godina. Prije toga sam volontirala u jednoj marketinškoj agenciji.*

MI: Što znači biti PR?

*SOFIJA V.: Izraz „PR“ dolazi od engleske riječi public relations, to je stručnjak za odnose s javnošću – iako trebaju godine da se postane stručnjak. To je posao u različitim institucijama i tvrtkama koji podrazumijeva komunikaciju s internom (to su zaposlenici u tvojoj organizaciji) i eksternom javnosti (to su svi vanjski komunikatori). Uglavnom vrlo stresan posao.*

MI: Što je najvažnije znati u tom poslu, kakve su vještine potrebne? Treba li znati strane jezike?

*SOFIJA V.: Strane jezike treba uvijek znati, u današnje vrijeme se bez jezika ne može. Osim toga, važna je komunikacija, naučiti se što bolje izražavati, biti strpljiv, točan, važno je sve 1000 puta provjeravati, važan je dobar izgovor, dobro pisati, uvijek biti informiran o svemu. Komunikacija je temelj svega.*

MI: Zagorka nije mogla bez njemačkog i mađarskog. Koje Vi još jezike znate?

*SOFIJA V.: Njemački i francuski učila sam u jezičnoj gimnaziji, a engleski sam učila privatno od 5. godine. Za engleski mogu reći da ga znam odlično, a njemački vrlo dobro. No moram vam reći da sam se nedavno javila na natječaj za posao u Kauflandu i tražili su izvrsno poznavanje i njemačkog i engleskog jezika, i nisam zadovoljila. Tako da više nije dovoljno znati izvrsno samo jedan jezik.*

MI: Jeste li se još nečim bavili u osnovnoj i srednjoj školi?

*SOFIJA V.: U osnovnoj školi sam se bavila sportom, intenzivno sam trenirala rukomet, vozila sam bicikl, rolala. Obožavala sam filmove i serije, voljela sam pjevati i sudjelovala sam na dječjim festivalima. U školi sam naravno voljela pisati sastavke. A dok sam došla u vašu školu, sjetila sam se da sam tu bila na natjecanju iz geografije!*

MI: A čime se trenutno bavite?

*SOFIJA V.: Trenutno sam doma, najviše posvećena sinu koji je još mali, i aktivno tražim novi posao.*

MI: Sretno s novim poslom i hvala Vam što ste nas posjetili u našoj novinarskoj radionici.

Bisag, 17. travnja 2015.